Bewaringsbevel toegestaan vir dwelmlaboratorium op wildsplaasVan die toerusting wat op die plaas gevind is (Foto: SAPD/Facebook) Die Valke en die Nasionale Vervolgingsgesag het ŉ bewaringsbevel bekom ná bewerings van dwelmhandel van meer as R4 miljoen. Kapt. Matimba Maluleke, woordvoerder van die direktoraat vir prioriteitsmisdaadondersoeke (die Valke), sê die bevel is op 22 April 2022 in die Polokwane-hooggeregshof toegestaan. “Die polisie in Marble Hall het op 16 Junie 2020 op ŉ groot dwelmlaboratorium afgekom op die Pieon-wildsplaas in die Marble Hall-gebied. Die polisie het twee verdagtes in hegtenis geneem en beslag gelê op dwelmmiddels van meer as R10 miljoen asook vuurwapens. Die ondersoek is oorgegee aan die Valke se eenheid wat ernstige georganiseerde misdaad ondersoek.” Tydens verdere ondersoek is daar ook beslag gelê op verskeie motors op die plaas, insluitend ŉ Mercedes-Benz-vragmotor, Isuzu-vragmotor, Hyundai Elantra, Mitsubishi Pajero, Bedford-vragmotor, Great Wall Motors-vragmotor, Diamond-sleepwa, Black Vinno-sleepwa, Toyota Hilux en ŉ Perkins-kragopwekker. “Die hof het die Valke se batebeslagleggingseenheid magtiging gegee om die bates van Pieon-wildsplaas, by Toitskraal in Marbla Hall, te bewaar tot die uitslag van die beslagleggingsverrigtinge ingestel is.